Folketing
2003-04-03

På 2 måneder kan man ikke forlange mirakler, men man kan være blevet rodfæstet i beslutningen og have gjort begyndelsen til at få sagsbehandlingstiden nedbragt. Derimod kan man ikke kræve en sagspukkel afskaffet fuldstændigt og med ét, og man kan anstændigvis ikke hænge regeringen op på et krav om at få sagsbehandlingen bragt ned til under 2 måneder pr. 1. januar 2004. Dette minder om propaganda, og det bringer jo endnu en gang følgende elegante sætning i erindring: »Formålet med dette beslutningsforslag er at pålægge regeringen at nedbringe sagsbehandlingen og derved hjælpe regeringen til harmoni imellem retorik og politik.« Lad regeringen tage fat på sagen. Lad os bede ministeren om at arbejde på at få sagsbehandlingstiden nedbragt, men lad os ikke spille med i dette rent politiske spil om at skaffe Socialdemokratiet en glorie og regeringen en tornekrans. Vi spiller ikke med.